5 Le fa re ka tswa re na le tsholofelo ya go tshela kwa legodimong kgotsa mo lefatsheng, re tshwanetse go ‘iitatola mme re tseye kota ya rona ya tlhokofatso mme re latele Keresete re sa kgaotse.’ (Math. 16:24) Dimilionemilione tsa batho ba ba lebileng pele go tshela mo Paradaiseng mo lefatsheng ba obamela Modimo e bile ba latela Keresete ka tsela eo. Ga ba kgotsofalele go dira go le gonnye fela, ntswa ba ikutlwa gore ba ka kgona go dira mo go oketsegileng. Ba le bantsi ba ile ba tlhotlheletsega go tlhofofatsa matshelo a bone mme ba nna babulatsela. Ba bangwe ba kgona go bulatsela mo dikgweding dingwe ngwaga le ngwaga. Le fa ba bangwe ba sa kgone go bulatsela, ba dira bojotlhe mo bodireding. Ba ba ntseng jalo ba tshwana le Maria yo o neng a ineetse, yo o neng a tshela Jesu ka leokwane le le nkgang monate. Jesu o ne a re: “O ntiretse tiro e e molemo. . . . O dirile se a neng a ka se kgona.” (Mar. 14:6-8) Go dira sotlhe se re ka se kgonang, go ka nna ga se nne motlhofo, ka gonne re tshela mo lefatsheng le le laolwang ke Satane. Le fa go ntse jalo, re dira ka natla e bile re ikanya Jehofa. Akanya kafa re dirang seo ka teng mo dikarolong tse nnè tse re tla tlotlang ka tsone.